GiliGold/VAD_KnessetCorpus huggingface dataset:
שוקי דקל: אנחנו למעשה מתנהלים פחות או יותר ב-220-230 מיליון ש"ח, שזה מורכב: 80 מיליון מתקציב משרדנו ו---
זבולון אורלב: אפילו דוח ועדת לוין לא הגיע לכאלה סכומים.
שוקי דקל: הסתמכנו על דוח לוין.
שוקי דקל: דוח לוין דיבר על 350 מיליון ש"ח.
שוקי דקל: מותר לנו לתקן אותו.
זבולון אורלב: לי כתוב שדוח לוין דיבר על 1% מתקציב משרד החינוך.
זבולון אורלב: אז תקציב משרד החינוך והתרבות היה 23 מיליארד ואחוז אחד מזה זה 230 מיליון שקל.
זבולון אורלב: אתה מדבר על 400 מיליון שקל.
שוקי דקל: אני מתייחס לצרכי הספורט.
שוקי דקל: תקציב משרד המדע, התרבות והספורט הוא ---
זבולון אורלב: אני לא מוותר לך.
זבולון אורלב: היתה ועדת לוין.
זבולון אורלב: האם מסקנותיה מקובלות עליך?
שוקי דקל: בוודאי.
זבולון אורלב: ועדת לוין אמרה שהתקציב האידיאלי של הספורט הוא 1% מתקציב משרד החינוך והתרבות.
שוקי דקל: ועדת לוין היא לא תורה מסיני.
זבולון אורלב: שאלתי אותך האם המלצות ועדות לוין מקובלות עליך ואמרת לי שכן.
שוקי דקל: בשיתוף עם הוועד האולימפי אנחנו שינינו חלק מההמלצות כי הדברים השתנו.
זבולון אורלב: כלומר, יש חלק שמקובל עליך ויש חלק שלא מקובל עליך.
זבולון אורלב: שאלתי האם יש הסכמה על השאלה מה צריך להיות תקציב הספורט.
זבולון אורלב: ועדת לוין - זה המסגרת המוסכמת.
זבולון אורלב: אני ידעתי שמדובר על סדר גודל של 200 מיליון שקל.
זבולון אורלב: ד"ר דקל מדבר על סדר גודל של 400 מיליון שקל.
זבולון אורלב: רציתי לדעת מאיפה זה לקוח.
עדנה הראל: העניין של ועדת לוין הוא לא רלוונטי רק לגודל התקציב.
עדנה הראל: הוא רלוונטי גם לנושאים אחרים, לסריה של דברים.
עדנה הראל: דוח ועדת לוין אומץ על-ידי המשרד.
עדנה הראל: יחד עם זה, נוסח הדברים בדוח ועדת לוין לא מחייב אחד לאחד את המשרד.
עדנה הראל: האימוץ שלו מחייב גם שינויים, תיקונים והבהרות.
עדנה הראל: למשל בנושא אחר לגמרי, לדוח מצורפת הצעת חוק ספציפית אך בכל הכבוד, לא יתכן שהנוסח הספציפי שלה יחייב את המשרד.
עדנה הראל: מחר נביא הצעת חוק שונה ואין זה אומר שאנחנו מתנגדים לדוח לוין.
עדנה הראל: דוח לוין דיבר על מבנה מסויים.
זבולון אורלב: אבל תקציב הספורט הוא לא נוסח כזה או אחר של הצעת חוק.
זבולון אורלב: לפי הבנתי תקציב הספורט במדינת ישראל הוא לב העניין, הוא חלק ממהות העניין.
זבולון אורלב: אם את אומרת שדוח לוין בעניין כל-כך בסיסי כמו מסגרת תקציב הספורט איננו מקובל - אז קשה להגיד שהמשרד אימץ את הדוח.
מיכאל נודלמן: זה אפילו לא קרוב למספר שמופיע בדוח לוין.
עדנה הראל: כאשר דובר על 1% מתקציב משרד החינוך - זה היה נכון לזמן שהספורט היה בתקציב משרד החינוך וזה כלל גם את החינוך הגופני.
זבולון אורלב: את צודקת, אבל אני מבין ממה שאת אומרת שבמקום 220 מיליון שקל, אם עכשיו זה לא כולל גם את החינוך הגופני אז תקציב הספורט צריך להיות בערך 50 מיליון שקל.
זבולון אורלב: אבל מה שקורה, גם נפרדתם וגם אתם אומרים שהסכום צריך להיות כפול.
זבולון אורלב: על סמך מה אתם לוקחים את זה?
שוקי דקל: המספר 400 מיליון שקלים לא לקוח כאיזה מספר חלומי.
שוקי דקל: אלה צרכי הספורט והם מבוססים על סמך עבודה שלנו בשטח, לפי סקרים, לפי צרכי המערכת, לביצוע פעולות ולמתקנים.
שוקי דקל: 320 מליון שקל הם לפעולות של כל הארגונים ו-80 מיליון שקל בשנה לפיתוח מתקנים.
זבולון אורלב: אני עכשיו לא מבין שום דבר.
זבולון אורלב: דוח לוין בנושא השלמת המתקנים דיבר גם כן על מספרים שונים לחלוטין, לפי מה שכתבו לי.
זבולון אורלב: מר ירון פישמן, מה אומר דוח לוין על השלמת מתקנים?
חיים שושן: אולי הפער נובע מכך שבדוח לוין אין את הצד של תקציב המשרד.
יורם אוברקוביץ: כדאי שניתן לזה תשומת לב לפני הכל, אדוני היושב-ראש.
יורם אוברקוביץ: הם לקחו את הכסף ממך, ממני ומכולם.
יורם אוברקוביץ: לכן הם הגדילו את התקציב.
שוקי דקל: תקציב המדינה בשנת 2001 עומד על 245 מיליארד שקל.
שוקי דקל: תקציב משרד המדע, התרבות והספורט הוא 722 מיליון ש"ח.
שוקי דקל: תקציב הספורט הוא כ-10% מזה - 83 מיליון שקל.
שוקי דקל: אחוז הספורט מתקציב המדינה הוא 0.03%, שזה פחות מ-3 פרומיל.
שוקי דקל: זה המשמעות של העניין, שלספורט מוקצה מעט כסף.
שוקי דקל: תקציב הספורט פר אוכלוסיה - המדינה משקיעה כ-13 שקלים פר נפש.
שוקי דקל: לצורך העניין השוויתי עם האוכלוסיה של קפריסין, ששם תקציב הספורט הוא כ-30 מיליון דולר (120 מיליון שקלים), במונחים של 1999 והם משקיעים כ-200 שקל פר נפש.
שוקי דקל: מדובר על אוכלוסיה של 600,000 נפש.
שוקי דקל: יש להם הישגים ספורטיביים, בכדורגל הם לימדו אותנו פרק מאוד מעניין.
אריה שומר: קראתי מה שכתב ד"ר בן-דרור ואני חושב שהנתונים הללו מצביעים על מה שקיים היום בספורט.
אריה שומר: אם מדובר על עלות יישום המלצות ועדת לוין לבדיקת מבנה פעולתו של הספורט בישראל אז יש לי רק שאלה: למה מדינת ישראל לא מתקצבת אותנו כמו שכתוב פה?
אריה שומר: זאת השאלה הפשוטה ביותר.
אריה שומר: להתאחדויות השונות שמופקדות על הספורט יש את הבעיה שלהן אבל אני מדבר כרגע על מבנה משרד הספורט בישראל.
אריה שומר: כרגע התקציב השוטף שלנו עומד על 82 מיליון שקל.
אריה שומר: אומר השופט לוין שהתוספת הנדרשת לתקציב משרד החינוך או לתקציב משרד המדע, התרבות והספורט כדי להעמיד את התקציב השוטף של רשות מינהל הספורט על כ-1% מתקציב משרד החינוך הינו 148 מיליון שקל.
אריה שומר: כלומר סך הכל התקציב השוטף של רשות הספורט, אם צריך להוסיף את ה-160%, צריך לעמוד על 239 מיליון ש"ח.
אריה שומר: לנו אין את התקציב הזה.
אריה שומר: לנו יש בדיוק שליש מהתקציב הזה, יש לנו 82 מיליון ש"ח.
אריה שומר: אני תוהה מדוע קבעה ועדת לוין שיש להעלות את תקציב הספורט דווקא ל-1% מתקציב משרד החינוך.
אריה שומר: אני מבחינתי מוכן שיעלו את זה ל-5%.
אריה שומר: הספורט בוודאי ייהנה מכך.
אריה שומר: לאן יש להפנות את התוספת התקציבית מיישום המלצות דוח לוין?
אריה שומר: דוח לוין עשה עבודה והניח על שולחן המדינה את המלצותיו.
אריה שומר: אנחנו קיבלנו בתקציבנו את מה שקיבלנו ואין ספק שזה לא מספיק.
אריה שומר: אמר ד"ר שוקי דקל שהוא חושב שהסכום שאנחנו זקוקים לו הוא פי שניים.
אריה שומר: אחרי שנכנסה הממשלה החדשה, בעת הדיונים על הצעת התקציב אמר משרד החינוך שהוא דורש 400 מיליון שקל תוספת ומשרד הבטחון ביקש 3 מיליארד שקל.
אריה שומר: אמרתי לשר מתן וילנאי שכאשר הוא יופיע בכנסת שידרוש תוספת של מיליארד שקל למשרד המדע, התרבות והספורט.
אריה שומר: דוח לוין קיים אך הוא לא מיושם.
אריה שומר: הוא מקובל עלינו ברובו.
אריה שומר: ישנם מספר נושאים בתוכו שאנחנו עובדים עליהם.
אריה שומר: אנחנו מתארגנים היום במשרד ליישום המלצות ועדת לוין מול אגף התקציבים, בעבודת מטה מסודרת, שהתחלנו בה מייד עם פרסום התקציב ועסקנו בה גם השבוע.
אריה שומר: יש לנו צרכים ויש לנו בעיות משלנו.
אריה שומר: יש למשל את הנושא של ההכנות לאולימפיאדה, שזה בעיה מאוד רצינית, ה-10 מיליון שקלים הללו.
אריה שומר: אבל בשאר הדברים אנחנו גם נשקיף קדימה לראות מה קורה במועצת ההימורים בנושא הספורט, כדי למלא תוכן את התוכניות שלנו בעבודת מטה.
אריה שומר: כרגע עדיין אין יושב-ראש למועצת ההימורים והוא עומד להתמנות בימים הקרובים.
אריה שומר: יש כרגע ממלא מקום, ד"ר שוקי דקל.
אריה שומר: כמו כן אנחנו במשרד המדע, התרבות והספורט נסתכל גם מה קורה במפעל הפיס, שבראשו עומד ד"ר גדעון בן-דרור.
אריה שומר: תקציב מפעל הפיס לגופי הספורט בישראל בשנת 2000 היה 135,987,000 שקל.
אריה שומר: אנחנו רוצים שתהיה לנו נגישות לדעת מה קורה שם.
זבולון אורלב: בעבר הייתם יודעים.
זבולון אורלב: לפני שהפרידו את הספורט ממשרד החינוך והתרבות אז משרד החינוך והתרבות ידע מה קורה.
שוקי דקל: היתה איזה תפיסה בזמנו, כשמר אמנון רובינשטיין עוד היה שר, בשנת 1995 נאמר שמפעל הפיס יבנה אשכולות פיס, הטוטו יבנה איצטדיונים ומשרד החינוך והתרבות יבנה כל שנה אולמות ספורט ב-40 מיליון שקל.
שוקי דקל: זה פעל בדיוק שנה אחת.
זבולון אורלב: אני מדבר על שנת 2000.
אריה שומר: אני מודיע לך שאנחנו לא מעורבים בעניין הזה.
אריה שומר: אבל אני חייב לציין שבשיחה שהיתה לנו עם אגף התקציבים, ומר עמיחי כץ יכול להעיד על כך, בעבודת מטה שאנחנו עושים עם האוצר אנחנו נהיה שותפים יחד איתם לנושא הזה של תקציב מפעל הפיס לגופי הספורט לטובת הספורט.
אריה שומר: אנחנו רוצים להיות מעורבים בעניין הזה כדי להתמודד עם כך שהתקציב שעומד לרשותנו, בניגוד לדוח לוין, לא מספק אותנו ולא מאפשר לנו לתת פתרונות לגופי הספורט.
אריה שומר: אני לא רוצה להיכנס לכל התחומים הנוספים שהפיס עושה.
אריה שומר: אני לא רוצה להלאות את האנשים.
אריה שומר: אבל בסך הכל אתם יודעים שמגרשי הספורט הם בסדרי גודל של 500-750 מטר מרובע.
אריה שומר: מפעל הפיס ומשרד המדע, התרבות והספורט הולכים לשתף פעולה, דרך עבודת מטה בינינו לבין משרד האוצר, וננסה לראות איך נוכל ליהנות מהתקציבים שיש במפעל הפיס לטובת הספורט.
אריה שומר: אני חושב שהמעורבות של משרד המדע, התרבות והספורט בשנת 2001 תהיה עם הפנים קדימה לטובת גופי הספורט שנמצאים כאן.
אריה שומר: אנחנו צריכים לעשות את עבודת מטה של יישום דוח ועדת לוין, על אף הבעיות שיש לנו לגבי הנושאים החוקתיים שמופיעים בו.
זבולון אורלב: יש שלושה שינויים גדולים מאוד בתקציב.
זבולון אורלב: שינוי אחד הוא בסעיף פעולות מינהל הספורט, שיש בו גידול של 26 מיליון שקל לעומת סעיף זה בהצעת תקציב 2000.
זבולון אורלב: מה הגידול הזה?
שוקי דקל: לקראת תקציב 2000 שינינו כמה הנחות עבודה של מינהל הספורט לגבי הספורט במדינת ישראל.
שוקי דקל: יצרנו בתקציב שתי קטגוריות גדולות: פעולות ותמיכות.
שוקי דקל: בנושא של פעולות יש את ההקטנה הזאת.
שוקי דקל: בסך הכל התקציב לא קטן אבל חלק ממנו מחולק אחרת בגוף התקציב.
שוקי דקל: אני מוכן להראות לך את החלוקה הפנימית, אם תרצה לרדת לפרטים.
זבולון אורלב: לא הבנתי מה גדל בסעיף פעולות מינהל הספורט.
זבולון אורלב: הוספתם בסעיף הזה 26 מיליון שקל.
שוקי דקל: שינינו את אופן התקצוב והתמיכה, שהם חלק מהמינהל.
שוקי דקל: למשל, דבר שלא היה בעבר, אנחנו נסייע בשכר של מנהלי איגודים והתאחדויות.
שוקי דקל: זה חלק מהמינהל.
שוקי דקל: אני חושב שבדבר הזה נעשה דבר אדיר במדינת ישראל.
גאלב מג'אדלה: שכר זה פעולות?
זבולון אורלב: בסעיף פעולות מינהל הספורט יש 44 מיליון שקל, שמתוכם 26 מיליון שקל זה כסף חדש, וזה לא גידול בשוליים.
זבולון אורלב: מול זה בסעיף תמיכה בארגונים ואיגודי ספורט - והזכרת שאתם משתתפים בשכר המנכ"לים של איגודי הספורט - יש הפחתה של 21 מיליון שקל.
זבולון אורלב: מה זה ההפחתה?
זבולון אורלב: מה זה הגידול?
רוני ברקת: מרבית השינוי שאתה רואה כאן נובע מכך ששינינו קריטריונים בתקנות שנוגעות לספורט.
רוני ברקת: השינוי הוא בעיקרו שחילקנו את התקציב פחות או יותר בין תמיכות לפעולות.
רוני ברקת: מרביתו הוא לא שינוי אמיתי אלא שינוי טכני.
רוני ברקת: חלקו שינוי ארגוני, שנובע מאיחוד תקנות ומצמצומן ולא משינוי בפעולות.
רוני ברקת: חלקו הוא שינוי אמיתי בפעולות ועל זה ד"ר שוקי דקל יוכל לפרט.
רוני ברקת: רוב התקציב הוא שינוי טכני.
זבולון אורלב: אותי מעניינים השינויים המהותיים.
עסאם מח'ול: למי הולך הכסף הזה?
יורם אוברקוביץ: זאת הבעיה האמיתית.
חיים שושן: שאלת שאלה מאוד חשובה עכשיו.
חיים שושן: יש לנו הרבה מה להגיד על כך.
עדנה הראל: הייתי רוצה להתייחס לעניין הקריטריונים ולתת דוגמא שתמחיש כיצד השינוי הארגוני הזה גרם להעברה מתמיכות לפעולות בלי לעשות שינוי מהותי.
עדנה הראל: היו לנו מספר תקנות תמיכה שכולן פנו לאיגודים ולהתאחדויות.
עדנה הראל: איחדנו אותן ופרסמנו קריטריונים חדשים מפורטים ומאוד שקופים לגבי אופן התמיכה באיגודים ובהתאחדויות.
עדנה הראל: כתוצאה מכך בפירוט הפנימי, חלק מתקנות התמיכה באיגודים ובהתאחדויות התאחדו לתקנה אחת.
עדנה הראל: באותו מודל של תקנת האיגודים וההתאחדויות המאוחדת נמצאים מדדים שונים.
עדנה הראל: את הקריטריונים אפשר כמובן להמציא לוועדה וזה נמצא באינטרנט, הכל שקוף וגלוי לכל.
עדנה הראל: מדובר בין השאר על תמיכה בשכר מנהלי איגודים והתאחדויות, שהזכיר ד"ר דקל, וגם על תמיכה בספורטאי הישג שמאושרים על-ידי האיגודים וההתאחדויות.
עדנה הראל: חלק מספורטאי ההישג הוכשרו גם קודם על-ידי האיגודים וההתאחדויות באמצעות כסף שהועבר דרך תקנה אחרת של הוועד האולימפי.
עדנה הראל: נכון להיום התקנות האלה התאחדו אבל חלק מהתקנה הזאת עבר אל תקנת הפעולות.
עדנה הראל: מדוע?
עדנה הראל: מכיוון שאנחנו מבקשים להתקשר בהסכם עם הוועד האולימפי להכשרת ספורטאי הזהב וקדם הזהב, שלגביהם אנחנו לא נותנים תמיכה.
עדנה הראל: אותו תקציב של הכשרת ספורטאי זהב וקדם זהב הועבר מתמיכות אל פעולות כתוצאה מהשינוי הארגוני הזה.
עדנה הראל: הוחלט שהוועד האולימפי לא ישמש צינור להעברה לאיגודים והתאחדויות, כי אסור לגוף נתמך לתמוך בגוף אחר, אלא אנחנו נתמוך ישירות במי שבעצם קודם נתמך בעקיפין על-ידינו.
עדנה הראל: מה שהוועד האולימפי מכשיר באופן ישיר, אנחנו נתקשר איתו בהסכם הפעלה.
עדנה הראל: זאת דוגמא, שלא מסתכמת בשקלים בודדים ולכן היא משמעותית.
יהודה שקמה: כיוון שאתם רוצים לשלוט על כל מה שנעשה בספורט.
עדנה הראל: אנחנו לא רוצים לשלוט.
עדנה הראל: אנחנו רוצים לעשות סדר.
יהודה שקמה: מה, יש בלגן עכשיו?
יורם אוברקוביץ: נכון שיש לנו הידברות עם רשות הספורט ויש לנו כמעט הסכמות, אבל "כמעט" זה הדבר הכי קשה ולא ברור איך מסיימים את זה.
יורם אוברקוביץ: לדעתי קשה מאוד לסיים את זה, לפחות לפי מה ששמענו כרגע מידידתנו עו"ד עדנה הראל.
יורם אוברקוביץ: היינו צריכים לקבל מזמן את נייר העבודה ולא קיבלנו אותו.
יורם אוברקוביץ: ישבנו, כתבנו ועשינו, הכל היה בסדר בירושלים אך עד לרגע זה לא קיבלנו שום דבר.
יורם אוברקוביץ: מדברים איתנו אך במקביל כל מיני אנשים אחרים מנסים לגרור אותנו לכל מיני פעילויות שונות, מעבר להסכמות שהיו לנו כבר.
יורם אוברקוביץ: אדוני היושב-ראש, אין לנו כרגע הסכמות.
יורם אוברקוביץ: היינו צריכים לסכם את הדברים האלה מחר אבל היות וחלק מהחברים נוסעים ל-Final four אז ביקשנו לדחות את זה או להקדים את זה.
יורם אוברקוביץ: לצערי מכל מיני סיבות התאריך עדיין לא זז ושום דבר לא זז.
יורם אוברקוביץ: יכול להיות שאנשים חושבים שאולי זה יעבור ככה.
יורם אוברקוביץ: זה לא יעבור כך.
יורם אוברקוביץ: זה יעבור רק כשנסכם את הכל ונחתום והכל יהיה בסדר.
יורם אוברקוביץ: יש פער גדול בין התקציב, שצריך לנוע בסביבות כ-8 מיליון שקל, לבין התקציב שאנחנו צריכים לקבל.
אריה רוזנצוויג: אדוני היושב-ראש, עלו לכנסת כל-כך הרבה נציגי ארגונים ומוסדות שמתעסקים בספורט אבל בעצם הפואנטה של כל הסיפור הזה הוא המספר שמנכ"ל המשרד וד"ר דקל ועו"ד הראל מדברים עליו: 80 מיליון שקל.
אריה רוזנצוויג: תקציב הספורט היה בשעתו כבר 150 מיליון שקל וכל שנה הוא קטן ריאלית ומאבד עוד נתח מהעוגה הכלכלית של מדינת ישראל.
אריה רוזנצוויג: איך מחלקים את הכסף הזה?
אריה רוזנצוויג: דוח לוין דיבר על 300 מיליון שקל או 250 מיליון שקל.
אריה רוזנצוויג: פה מדובר על 80 מיליון בסך הכל וזאת הבעיה המרכזית.
אבנר קופל: להבנתי יש משבר די עמוק בין כל איגודי הספורט, או לפחות הוועד האולימפי ומרכז ביתר, לבין המשרד המנהל, משרד המדע, התרבות והספורט.
אבנר קופל: המשבר הזה נובע לא מאופן הניהול, אולי גם זה, אבל הבעיה העיקרית היא כסף, איך מתפעלים ומבצעים את כל מה שצריך לעשות.
אבנר קופל: אדוני נגע בנקודה הבסיסית שגורמת לנו למשבר - גודל התקציב.
אבנר קופל: אנחנו לא רוצים להיכנס כרגע לכך שצריך היה לקבל 148 מיליון שקל על-פי 1% מהתקציב.
אבנר קופל: זה בעיה של משרד המדע, התרבות והספורט והוא צריך לפעול במסגרות שלו ולהשיג את הכסף.
אבנר קופל: פה מדובר על אותם 83 מיליון שקל שכן נמצאים בקופה.
אבנר קופל: מה קרה במהלך השנה האחרונה, או לפחות על-פי התקציב החדש?
אבנר קופל: פעם מתוך הסכום הכללי כ-75%-80% היה מגיע לספורט, דהיינו לאיגודי הספורט ולוועד האולימפי, כשהוועד האולימפי הוא הגוף שעושה את הספורט ההישגי, הוא שמכין ספורטאים לאולימפיאדות.
אבנר קופל: בתקציב 2001 אנחנו, קרי: כל הספורט, מקבלים 45%.
אבנר קופל: זאת אומרת, יש קִיטוּן בסדר גודל של כ-35%.
אבנר קופל: לעומת זה, משרד המדע, התרבות והספורט - ואין לנו טענות, כי גם הוא עושה פעולות חשובות - הגדיל ב-140% את תקציבו.
אבנר קופל: תקציב לא מגיע לספורט וכתוצאה מכך הוועד האולימפי משותק מאז חזרת הספורטאים מאולימפיאדת סידני.
אבנר קופל: עד היום אין פעילות בספורט ההישגי.
אבנר קופל: ספורטאים ועולים חדשים לא מקבלים את התקצוב החודשי הרגיל כי לא ידעו מה יהיה התקציב ולכן לא הגיעו כספים.
אבנר קופל: למעשה הספורט, לפחות ברמה של הוועד האולימפי, עומד משותק.
אבנר קופל: בתקציב שבו הספורט מקבל 35% פחות משנה קודמת ומגדילים את תקציב משרד המדע, התרבות והספורט ב-140% אין זכות לספורטאים ולאיגודים להתקיים ולעשות ספורט במדינת ישראל.
אבנר קופל: מגדילים את תקציב משרד המדע, התרבות והספורט כדי שהוא ינהל את המערכת הספורטיבית.
אבנר קופל: זה כבר עניין אסטרטגי שצריך לחשוב עליו, האם מדינת ישראל רוצה לנהל את הספורט או להשאיר את ניהול הספורט לאיגודים שמתמצאים בכך, שיש בהם אנשים שעובדים בהתנדבות.
אבנר קופל: זאת השאלה המרכזית.
חיים שושן: אני רוצה להתחיל, ברשותך, בהערה טכנית.
חיים שושן: הדיון הזה הוא דיון חשוב אבל מרכז מכבי לא קיבל הזמנה, ואני מניח שכך גם המרכזים האחרים.
חיים שושן: אם עושים דיון, צריך לזמן את כל מוסדות הספורט.
חיים שושן: שאלתי הבוקר מי הזמין את הדיון הזה ואמרו לי חברים שהם באו כאורחים.
חיים שושן: אז בבקשה, מי שאחראי על הזימון, אנא תזמנו את כל הגורמים.
חיים שושן: זה דיון חשוב ומהותי, זה בנפשנו.
חיים שושן: לא יכול להיות שרק אתמול בצהרים אקבל הודעה, על סמך זה שאמרו לי שיש משהו.
זבולון אורלב: מנהלת הוועדה לא פה.
זבולון אורלב: אני אברר את זה.
חיים שושן: לעצם העניין: מרכז מכבי, ואני מניח שגם המרכזים האחרים, היה מקבל מידי שנה סכום מסויים של כסף, כמיליון שקל, או 600-800 אלף שקל לפעולות כאלה ואחרות, שמרביתן היו מיועדות עבור אגודות הספורט.
חיים שושן: הרי כולם אומרים, גם דוח ועדת לוין וגם כבוד השר הנוכחי והשר הקודם, שהתשתית של הספורט זה האגודות.
חיים שושן: מהאגודות קמים האלופים ומהן מגיעים לאולימפיאדה.
חיים שושן: הכל ידוע.
חיים שושן: כל זה דיבורים.
חיים שושן: עכשיו נעבור לפרקטיקה.
חיים שושן: התבשרנו לאחרונה שאת כל הכסף שמרכז מכבי מקבל, ובאותה נשימה גם מרכז הפועל וביתר וכולי, הכסף עבור הקבוצות והאגודות שהיה עובר דרך המרכזים יעבור דרך הרשויות המקומיות, בגלל סל הספורט.
חיים שושן: אני לא אכנס כעת לכל העניין.
חיים שושן: אני רוצה שתדעו שרק לפני שבוע פנתה היועצת המשפטית של משרד המדע, התרבות והספורט אלינו ולגופי הספורט האחרים לגבי שני נושאים: אחד זה הבדיקות הרפואיות, והשני - נושא הביטוח.
חיים שושן: בבלגן הגדול, אם מותר להגיד את המלה הלא יפה הזאת, מנסה היועצת המשפטית לעשות סדר בחוכמה רבה.
חיים שושן: קראתי את הנייר שלך.
עדנה הראל: תודה רבה.
חיים שושן: מותר להגיד דברים טובים.
חיים שושן: מרכזי הספורט, גם מכבי וגם הפועל, מסייעים לקבוצות בנושאים האלה של בדיקות וביטוח אך אין לנו כסף לצורך כך.
חיים שושן: הרי מה הם אומרים?
חיים שושן: תורידו מתקציבנו כדי ליצור קולקטיב של ביטוח נכון ובזול ושל בדיקות רפואיות.
חיים שושן: אך מה קרה?
חיים שושן: הכסף הזה, שחלקו משמש אותנו, בהסכמת הקבוצות, למטרות האלה הולך לרשות המקומית ועכשיו צריך להתווכח עם הרשות המקומית.
חיים שושן: הרשות המקומית היא לא בת-דין איתי בנושא של הביטוח.
חיים שושן: היא לא צריכה לעשות ביטוח כי על-פי התקנות היא לא צריכה לבדוק את הספורטאים ולא צריכה לעשות עוד דברים רבים.
חיים שושן: נלקחים כספים מהמרכזים שהיו מיועדים לצורך מתן שירות לאגודות עבור פעולות שמחוייבות בחקיקה, כמו ביטוח ובדיקות רפואיות.
חיים שושן: מוציאים מאיתנו את הבנזין ואנחנו לא מסוגלים יותר לתדלק את האגודות.
חיים שושן: הסבירו שהרשויות המקומיות עכשיו מקבלות יותר בסל הספורט כי החלק הזה עבר אליהם אבל זה לא עוזר לנו בשום דבר.
עדנה הראל: אלא אם כן היחס בין הדברים יוסדר ויעוגן.
אבשלום וילן: האם האגודות לא מקבלות מהרשויות המקומיות?
יהודה שקמה: כמעט ולא.
חיים שושן: יש בעיות בדברים האלה.
חיים שושן: האמנה שנחתמה עכשיו היא לא חד וחלק.
חיים שושן: אנחנו חיים בעם ישראל ואנחנו יודעים שאם הרשות המקומית מתעקשת, אם ראש עיר, ולא חשוב מאיזה סקטור הוא בא, לא רוצה לתת אז מתחילים הבג"צים.
חיים שושן: כעת חובה עלי ועל מרכז הפועל להעביר את הכסף.
חיים שושן: מוציאים מאיתנו עכשיו את כספי המינהל ומעבירים אותם לרשות ואנחנו נשארים בלי כסף לשלם עבור אותו קולקטיב שיכול לתת את השירות לאגודות.
חיים שושן: הרי מה התפקיד של המרכזים?
חיים שושן: התפקיד של המרכזים לשרת את האגודות שמהן יצמחו כל הספורטאים לכל אותם האיגודים ולוועד האולימפי.
חיים שושן: זה התפקיד היחידי שיש לנו - שירות לאגודות.
חיים שושן: אין לנו שום תפקיד אחר.
חיים שושן: אם אני לא יכול לתת את השירות, אז בשביל מה צריך אותי?
חיים שושן: אז מישהו אחר יעשה את זה?
חיים שושן: תודה רבה.
יהודה שקמה: אולי הם רוצים לחסל אותך.
חיים שושן: יכול להיות.
חיים שושן: נדמה לי שמה שאמרתי מקובל גם על אנשי הפועל.
יהודה שקמה: מר דני קסטן מתנצל על כך שהוא לא יכול היה להגיע אבל מר מנחם ויידהורן סגן היושב-ראש ואני מייצגים את איגוד הכדורסל.
יהודה שקמה: אני רוצה להציג בעיה דווקא בנושא הזה של התקציב ואני מבקש מאדוני היושב-ראש לתת על כך את הדעת ואולי לעשות את הדיון הכללי הזה באחת הישיבות.
יהודה שקמה: ישנם היום 3-4 גופים במדינת ישראל שמטפלים בהקמת מתקני ספורט: מפעל הפיס, הטוטו, משרד החינוך ומשרד העבודה והרווחה.
שוקי דקל: יש 9 משרדים וגופים שבונים.
יהודה שקמה: תודה על העזרה.
יהודה שקמה: כל תשעת הגופים בונים מתקנים בלתי תקניים במדינת ישראל: לגבי השוליים, הגובה, מקום הכסאות, גובה הסלים, גובה הרשת, התאורה.
יהודה שקמה: אני חושב שהכספים האלה של מדינת ישראל מפוזרים באופן רשלני בין כל המשרדים, ששם יש מהנדסים וארכיטקטים שלא מצויים בנושא מתקני ספורט והם עושים טעויות חמורות ביותר.
יהודה שקמה: כשמזמינים אותי לפתיחת אולמות, עיני דומעות ממה שאני רואה שם.
זבולון אורלב: אני חושב שזה בהחלט ראוי לדיון.
זבולון אורלב: אשמח אם תהיה מוכן להכין לי מסמך בעניין הזה.
זבולון אורלב: נזמין לפה את כל הגופים - תגיד לי גם מי הגופים - ונשתדל לסייע.
שוקי דקל: נכין לך ברצון.
אבשלום וילן: אתה מדבר רק על מתקנים שנבנים באופן לא תקני או על בעיית המתקנים בכלל?
יהודה שקמה: אני מדבר בכלל על מיפוי המתקנים במדינת ישראל.
יהודה שקמה: אנחנו אחת המדינות העניות ביותר בעולם מבחינת מתקני ספורט.
אבשלום וילן: לפני שבוע הוועדה לחקירת האלימות בספורט היתה בסיור בצפון בארץ במגזר הערבי.
אבשלום וילן: אני רוצה להגיד לכם, בלשון המעטה, שהזדעזענו ממה שראו עינינו, מרמת המתקנים במדינת ישראל, גם המתקנים של קבוצות בליגות עליונות.
אבשלום וילן: אם לא נעשה פעולה דראסטית בעניין המתקנים ---
עסאם מח'ול: זאת אלימות נגד הספורט.
גאלב מג'אדלה: אני נציג ההסתדרות וחבר בהנהלת הוועד האולימפי בישראל.
גאלב מג'אדלה: אני נמצא כאן בשני כובעים.
גאלב מג'אדלה: הקדים אותי חבר הכנסת וילן ודיבר על עניין המתקנים.
גאלב מג'אדלה: זה נושא של תקציב.
גאלב מג'אדלה: אולי משרד המדע, התרבות והספורט יאמר לנו איזה אחוז מתקציבו הוא מתכוון להשקיע בפעולות, כי ראינו שגדל מספר הפעולות בתוכניות המשרד.
זבולון אורלב: בפעולות - 44.3 מיליון שקל, ובתמיכות - 38.7 מיליון שקל.
רוני ברקת: 9 מיליון שקל למתקנים.
גאלב מג'אדלה: אולי החברים יודיעו לנו מה אחוז התקציב לישוב הערבי בתחום הפעולות ובתחום המתקנים.
גאלב מג'אדלה: אני מצפה מהם לתגבור בנושא הפעולות ובנושא המתקנים.
גאלב מג'אדלה: המתקנים במגזר הערבי הם ברמה נמוכה ונמצאים במצב נורא, כפי שאמר חבר הכנסת וילן.
גאלב מג'אדלה: אנחנו מכירים את זה, הפער הוא גדול מאוד.
גאלב מג'אדלה: אני רוצה לומר משפט אחד, ויסלחו לי החברים ממפעל הפיס.
גאלב מג'אדלה: כשסיימו לבנות את המבנה של אשכולות הפיס עברו לבנות מבנים של מדעים ומחשבים, ואילו בישוב הערבי לא התחילו אפילו לבנות אשכולות פיס.
גאלב מג'אדלה: זאת היתה מדיניותו המכוונת של מר גדעון גדות, לצערי הרב, נגד הישוב הערבי.
גאלב מג'אדלה: כדאי שתדעו את זה.
גאלב מג'אדלה: אני מצפה מהמשרד, בוודאי מהמנכ"ל, שאני רוחש לו הערכה אישית, שיוחלט על אפליה מתקנת בתקציב המשרד בשני התחומים, גם ברמת הפעולות וגם ברמת המתקנים.
גאלב מג'אדלה: אולי נשמע גם מה המדיניות שלהם בנושא התקציב.
עסאם מח'ול: אני מברך על ההצעה האחרונה של היושב-ראש, לזמן דיון על מצב מתקני הספורט בארץ, גם לאור מה שאמר מר ראלב מג'אדלה.
עסאם מח'ול: אני רוצה להתייחס לאותה נקודה שסיימת בה בעניין מפעל הפיס.
עסאם מח'ול: רציתי לשאול, האם יש מדיניות כזאת שהקצבות מפעל הפיס מופנות על-פי תוכנית שמפעל הפיס קובע?
עסאם מח'ול: זאת אומרת, האם נקבע שהשנה יקציבו לאולמות ספורט או לאשכולות פיס, בלי קשר לקריאת מפת הצרכים שכל ישוב וישוב קובע?
עסאם מח'ול: אני חושב שצריך לשנות את התפיסה האומרת שאי אפשר לבנות בכפר הזה או בישוב ההוא אולם ספורט מכיוון שמפעל הפיס עוסק כעת בהיי-טק או באני לא יודע מה ואילו בבניית אולמות ספורט הוא עסק לפני 10 שנים.
עסאם מח'ול: צריך לבדוק מה הצרכים של הישובים השונים ולפי זה להקצות תקציבים.
אפרים זינגר: ברשותך, אדוני היושב-ראש, שני משפטים, אחד בקשה והשני אמירה.
אפרים זינגר: הבקשה היא, אנא סיימו את הדיונים על סעיפי תקציבים כאלה ואחרים מהר ככל האפשר.
אפרים זינגר: אנחנו נמצאים כרגע באמצע חודש מאי.
אפרים זינגר: מבחינת תוכניות מקצועיות של ספורטאי ההישג כמעט וכלום לא מתבצע.
אפרים זינגר: המומנטום שהצלחנו לפתח לקראת המשחקים האולימפיים בסידני נעצר.
אפרים זינגר: אנחנו נמצאים כרגע בנסיגה.
אפרים זינגר: דבר שני, אני רוצה בהזדמנות זאת להודות ליושב-ראש הוועדה ולחברי הוועדה על 3 וחצי השנים האחרונות שליוויתם אותנו באופן צמוד.
אפרים זינגר: הייתם לנו לעזר רב.
אפרים זינגר: יש לכם חלק ונחלה בעובדה שההכנות המקצועיות לקראת סידני 2000 והמשחקים עצמם הוגדרו כמשלחת ישראל הטובה אי פעם.
אפרים זינגר: תודה ואני מקווה להמשך שיתוף פעולה.
אבשלום וילן: השר וילנאי התחייב לשנות את העדיפויות.
אבשלום וילן: אני אומר לכם שאם בנושא המתקנים לא נשנה שינוי דרסטי לכיוון המגזר הערבי, נקבל את זה לאחר מכן בכל מיני דברים שאיש לא רוצה בהם.
אבשלום וילן: אני לא מדבר על המימד הפוליטי אלא יותר על נושאים של אלימות וכן הלאה.
אבשלום וילן: לכן מוכרחים לעשות את זה מיידית.
אבשלום וילן: זה זועק לשמים.
זבולון אורלב: אמרתי שאני אזמן דיון מיוחד על נושא הספורט במגזר הערבי.
זבולון אורלב: אני חושב שזה ראוי לדיון מיוחד ולא בדרך אגב, כשאנחנו כבר ממהרים ואנשי התרבות מחכים לנו בחוץ.
מיכאל נודלמן: שמעתי כאן ויכוחים בין המשרד לבין המרכזים.
מיכאל נודלמן: אני רוצה להגיד לכם שבמדינה מתוקנת לא יתכן שלמשרד יהיה תקציב כל-כך קטן של 85 מיליון שקל.
מיכאל נודלמן: זה לא תקציב.
מיכאל נודלמן: זה גרושים.
מיכאל נודלמן: פה מתקיים ויכוח לא ענייני.
מיכאל נודלמן: אנחנו צריכים להבין את זה.
מיכאל נודלמן: מדברים על הכנות לאולימפיאדה.
מיכאל נודלמן: איזה הכנה ניתן לעשות אם אין תשתית ואין שום דבר?
מיכאל נודלמן: להביא כמה עולים חדשים שיכולים לזכות בכמה מדליות?
מיכאל נודלמן: יש ספורטאים כשרוניים בודדים בארץ אבל אין תשתית, אין שום דבר.
מיכאל נודלמן: עוד אולימפיאדה אם לא יהיו שינויים בתקציבים לא יהיה שום דבר.
מיכאל נודלמן: זה דיבורים באוויר ואני אפילו לא רוצה להשתתף בדיבורים כאלה.
מיכאל נודלמן: אני יושב כבר 5 שנים בוועדת הכספים ואין אף אגף שיש לו תקציב נמוך מ-85 מיליון שקל.
מיכאל נודלמן: למשרד החינוך יש תקציב של מיליארדים ואילו לספורט נותנים 0.03%.
מיכאל נודלמן: חברים, על מה אנחנו מדברים בנימוס, בכל הכבוד?
מיכאל נודלמן: אין כבוד עצמי כאשר יש תקציב כזה ואין כבוד למדינה.
מיכאל נודלמן: ספורט מביא כבוד למדינה.
מיכאל נודלמן: מתי שהספורטאים שלנו משתתפים באולימפיאדה ומונף שם דגל ישראל, אז כל העם גאה.
קולט אביטל: מר אריה שומר לא אשם.
מיכאל נודלמן: הוא לא אשם.
עסאם מח'ול: למה הצבעת בעד התקציב?
מיכאל נודלמן: בספורט אני לא הצבעתי בעדו.
אריה שומר: קודם כל, אני שמח שניהלנו את הדיון הזה.
אריה שומר: אני חייב לשבח את יושב-ראש ועדת החינוך והתרבות.
אריה שומר: אמרתי בתחילת דברי, קטונתי מול כל אותם ארגונים שמתעסקים כבר שנים בתחום הספורט במדינת ישראל.
אריה שומר: אמרתי שמשרד המדע, התרבות והספורט יעשה כמה דברים.
אריה שומר: אני לא רוצה לענות למר יורם אוברקוביץ ולהגיד שעשינו כבר 6 דיונים בנושא של הסכם האמנה.